Els dies 26 i 27 de juny els comerços de Burjassot ixen al carrer i els hostalers ofereixen les seues millors tapes
2025-07-24

Els comerços i establiments hostalers de Burjassot ixen al carrer i ofereixen un gran ventall d’articles i de creacions culinàries els dies 26 i 27 de juny. Dos dies carregats d’ofertes, de riques tapes i de descomptes pensats perquè els veïns de Burjassot puguen conéixer un poc més els seus comerços i recuperen forces amb les tapes més saboroses a preus populars.

Des de l’àrea de Promoció Econòmica de l’Ajuntament de Burjassot, a través de CEMEF, s’ha programat per a aqueixos dos dies la III Botigues al Carrer i l’XI Ruta de la Tapa, tots dos esdeveniments de gran importància en el municipi i les edicions anteriors de les quals han sigut tot un èxit de participació per part de la ciutadania.

La III Botigues al Carrer començarà el divendres una vegada oberts els comerços. Aquests, oferiran importants descomptes i promocions als seus clients. Tota la informació sobre els comerços participants i sobre les promocions que ofereixen als seus clients, pot consultar-se en www.carrerdofertes.es.

En el cas de l’IX Ruta de la Tapa, tant el divendres 26 com el dissabte 27 de juny, començarà a les 20 hores i, en la mateixa, en els establiments hostalers participants, es podrà degustar la tapa del dia més una beguda per tan sols 1,80€. Fer la ruta de la tapa, com és tradicional, té premi, ja que, una vegada degustada la tapa l’establiment haurà d’encunyar la cartilla que es dipositarà en l’urna de l’Ajuntament. El dimecres 1 de juliol, a les 12 del matí, tindrà lloc el sorteig de tres sopars, valorats en 50€ cadascun, entre tots els participants en la ruta que dipositen la seua targeta amb sis segells dels locals participants.

La informació sobre els establiments hostalers participants en la ruta també es pot consultar en www.carrerdofertes.es.